په هلمند کې د افغان پوځ لومړني مستقل عملیات 
افغان پوځ په مستقله توگه د طالبانو په وړاندې لوی تصفیوي عملیات پدې هیله پیل کړل چې د اوړي د سختو بریدونو دمخه، مخالف وسله وال وځپي.
افغان پوځ وایي، ثابته یې کړه چې د ناتو او امریکایي ځواکونو د مرستې نه پرته د وسله والو یاغیانو په وړاندې بری ترلاسه کولای شي. افغان ځواکونو خپل پوځي عمیلات د هلمند په درې کې د سیند له شمالي اړخ څخه پر محوطې باندی پداسې حال کی پیل کړل چې د شپې له خوا پر نښه شوې سیمې باندې د ځانگړو قواو د هوایی ځواکونو او هلیکوپترو بریدونه تر سره شول. د هلمند د والي مرستیال محمد جان رسول یار وایي دا پوځي عملیات چې د ذوالفقار په نامه یادیږی، تر اوسه بریالي ثابت شوي او په ترڅ کې یې د حکومت وسله والو مخالفینو ته مالی او ځانی تاوان اوښتی دی. هغه وویل، «یوه یا دوې میاشتې مخکې پدې ولایت کې د اسلامي دولت د ډلې د موجودیت رپوټونه خپاره شول خو د هوایی بریدونو په نتیجه کې ددې ډلې د مشر په وژل کیدو په هلمند کې د داعش د ډلې مخه بنده شوله.» په عین حال کې په افغانستان کې د ناتو او امریکا له خوا د عملیاتو د څانگې د یوه چارواکي له قوله د سنگین په ولسوالي کې چې د میاشتو میاشتو راهیسی پکی درنه جگړه روانه وه، د تیرې جمعی په ورځ دا ولسوالي د وسله والو مخالفینو له شره پاکه اعلان شوه. د خان محمد په نوم د سنگین د ولسوالۍ یو اوسیدونکی چې ددې عملیاتو په ترڅ کې ټپی شوی دی او اوس د لشکر گاه په روغتون کې د درملنی په حال کی دی داسې هیله څرگندوي، « خدای دې وکړي چې پدې جنگ ځپلی سیمه کې راتلونکی امنیتي پوستی د امن او ثبات سبب شي او دا امنیت وساتي ځکه که بیرته ستانه شي نو گټه نه کوي.» لوکه رادایلي د لشکرگاه د عاجلو چارو په روغتون کې د طبي چارو تنظیمونکی وایي، «تر پنجشنبې ورځې پورې د سنگین او نږدې ولسوالی مارجی څخه کابو یو سلو اویا تنه پدې روغتون کې بستري شوي دي. په هغوی کې اکثر د سنگین او مارجې د ولسوالیو دي. هغه کسان چی هره ورځ راځی د هغوی شمیر شاو خوا لسو او پنځلسو تنو ته رسيږي.» د گل استاد په شان سیمه ئیز اوسیدونکی چې د جنگ جگړو له امله له خپلو کورونو څخه بی ځایه شوی، د خپلو ماشومانو سره یو ځای په یوه موقتي پناه ځای کې شپې ورځې سبا کوي، دی وایی، « هیله می دا ده چې د امن په ټینگیدو خپل کلي، کور او ژوند ته ژر تر ژره ورستون شم». د کارپوهانو په اند د ذوالفقار په نامه عملیاتو اغیزمنتیا به هغه وخت ریښتینې بڼه ونیسي چې افغان پوځ له عملیاتو وروسته دغه په ستونزو نیول شوې سیمه په بریالیتوب سره وساتي.